stanford-oval/wikipedia huggingface dataset:
เครื่องโต๊ะ
การตั้งโต๊ะ

คนที่จะเล่นเครื่องโต๊ะ ต้องหาชิ้นที่กำหนดไว้สำหรับตั้งโต๊ะให้ครบก่อน มี 8 ชิ้น คือ
ลับแล
ขวดใหญ่ปักดอกไม้
กระถางธูปใน
กระบอกปักธูป
กระถางหน้า (กระถางเผาเครื่องหอม)
ขวดปักดอกไม้หน้า
ชามหน้า
เชิงเทียน 1 คู่
นอกนั้นก็ตั้งได้ตามใจ แต่ต้องเป็นลายเดียวกัน และทุกชิ้นต้องมีกี๋ มีเท้า มีหย่อง สำหรับรองชิ้น คนเล่นเครื่องโต๊ะต้องมีโต๊ะ 2 ตัว คือ โต๊ะหน้า และ โต๊ะขวางหลัง ส่วนผ้าปักหน้าโต๊ะ ให้ใช้แต่ผ้าปักในไทย ห้ามใช้ผ้าปักจากจีน ทุกชิ้นต้องเลี่ยมที่ปากขวด ถ้วยชาม กระถาง ฯลฯ ถ้าตั้งในงานศพให้ตั้งโต๊ะเครื่องขาว เขียนลายผ้าปักหน้าโต๊ะไว้ใช้ชั่วคราว
มีการเล่นโต๊ะอีกประเภทหนึ่ง คือการตั้งโต๊ะจั๊บฉ้าย คือการตั้งเครื่องโต๊ะแบบที่ชิ้นแต่ละชิ้นลายจะต้องไม่ซ้ำกัน ที่สามารถซ้ำกันได้คือเชิงเทียน ไม่ค่อยมีใครตั้งเพราะหาของไม่ซ้ำลายยากมาก
ลายเครื่องโต๊ะ

แบ่งลายตามแต่ละประเภทได้ 5 หมวด คือ
หมวดภาพรูปคน (ลายภาพ) คือลายที่เขียนมีรูปคนอยู่ในภาพ เดิมเรียก "ลายเซียน" แต่ภายหลังท้วงว่าลายเซียนต้องเป็นรูปผู้สำเร็จเท่านั้น จึงเปลี่ยนเป็นลายภาพ มีหลายลวดลาย เช่น ลายวิมานเมฆ ลายฮกลกซิ่ว ลายโป๊ยเซียน ลายนักปราชญ์ ลายชักรถ ฯลฯ
หมวดรูปสัตว์ คือ ลายรูปสัตว์ต่าง ๆ มีหลายลวดลาย เช่น ลายมังกร ลายหงษ์ ลายสิงโต ลายกิเลน ลายนกร้อย ฯลฯ
หมวดพรรณไม้ คือ ลายรูปหมู่พรรณไม้ต่าง ๆ มีหลายลวดลาย เช่น ลายไม้สี่ฤดู ลายดอกพุดตาน ลายดอกเบญจมาศ ลายดอกบ๋วย ลายผักชี ฯลฯ
หมวดสิ่งของ คือ ลายรูปสิ่งของ อาวุธ หรืออักษรมงคล มีหลายลวดลาย เช่น ลายฮ่อ ลายฮ่อของมงคล 8 อย่าง ลายหนังสือใหญ่ (ลายต้วนยี่ 篆字) ลายหนังสือเล็ก ลายยันต์แปดทิศ ลายกระแปะ ลายตรา ฯลฯ
หมวดภูมิสถาน คือ ลายรูปสถานที่ต่าง ๆ มีหลายลวดลาย เช่น ลายเขาไม้ ลายแผนที่ ลายฝรั่งกังไส ลายสิบสามห้าง ลายเขาวัง ฯลฯ
การตัดสินชิ้นเครื่องโต๊ะ

ในการประกวดเครื่องโต๊ะนั้น โต๊ะหนึ่งโต๊ะชิ้นเครื่องลายครามจะต้องเป็นลายเดียวกัน และจะมีการพิจารณาชิ้นเครื่องโต๊ะที่เป็นของดี โดยมีหลักดังนี้
เป็นของที่ทำดี (รูปร่างสวย, เนื้อสวย, สีสวย, เขียนดี)
เก็บไว้ดี ไม่บุบสลายหรือแตกร้าว
เป็นของเก่า
เป็นชิ้นที่ไม่มีใครเหมือน
ถ้ากรรมการพิจารณาตัดสินแล้วว่าเป็นของดีจริง ก็จะมีการให้รางวัลชิ้น ตามลำดับชั้น ดังนี้
ชิ้นผ้าแดง มีทุกงานประกวด เป็นการผูกผ้าแดงให้กับชิ้นที่ผ่าน เกิดจากเอาแพรแดงผูกทำขวัญเครื่องลายครามในงานตั้งโต๊ะบ้านสมเด็จเจ้าพระยาบรมมหาศรีสุริยวงศ์ (ช่วง บุนนาค)
ชิ้นผ้าชมพู เป็นชิ้นที่ผ่านการพิจารณาแล้วว่าดีเหมือนชิ้นผ้าแดง แต่ชำรุดบางส่วน
ชิ้นเต๊กซ้วน เป็นรางวัลเฉพาะในงานเถลิงพลับพลาสวนดุสิต เป็นชิ้นที่พิจารณาว่าดีแต่ไม่ถึงชิ้นเซี่งฮ้อ ก็ให้เป็นชิ้นเตีกซ้วน ติดแพรเขียวตัดเป็นรูปเมล็ดขนุน มีลายทองตัวอักษรจีนว่าเต๊กซ้วน ประทับพระราชลัญจกรประจำครั่งแดง
ชิ้นเต๊กอี๋ เป็นรางวัลเฉพาะในงานเถลิงพลับพลาสวนดุสิต เป็นชิ้นที่พิจารณาว่าไม่ดี แต่เพราะเจ้าของโต๊ะเอาเครื่องโต๊ะมาตั้งช่วยตั้งจึงให้รางวัล ติดแพรสีน้ำตาลตัดเป็นรูปเมล็ดขนุน มีลายทองตัวอักษรจีนว่าเต๊กอี๋ ประทับพระราชลัญจกรประจำครั่งแดง เมื่อเอาไปตั้งประกวดที่ไหนต้องเรียกผ้าแดงมาผูกทุกงาน
ชิ้นเซี่ยงฮ้อ เป็นชิ้นที่กรรมการพิจารณาตัดสินแล้วว่าเป็นของดี และไม่มีใครมีชิ้นลายแบบนี้ แบ่งชั้นเป็นเซี่ยงฮ้อทอง, เซี่ยงฮ้อเงิน, เซี่ยงฮ้อเหลือง, เซี่ยงฮ้อแดง, เซี่ยงฮ้อชมพู, เซี่ยงฮ้อเขียว, เซี่ยงฮ้อม่วง แต่ละชั้นติดแพรสีตามชั้นของเซี่ยงฮ้อตัดเป็นรูปใบพร มีลายทองตัวอักษรจีนว่าเซี่ยงฮ้อ ประทับพระราชลัญจกรประจำครั่งดำ เมื่อเอาไปตั้งประกวดที่ไหนต้องเรียกผ้าแดงมาผูกทุกงาน
ชิ้นไหมทอง เป็นรางวัลใหญ่สุด เพราะเป็นรางวัลพระราชทาน แบ่งชั้นเป็นไหมทองใหญ่, ไหมทองเล็ก ประทับพระราชลัญจกรครั่งแดง เมื่อเอาไปตั้งประกวดที่ไหนต้องผูกผ้าแดงทุกงาน
รางวัลการโต๊ะ

คือสิ่งของรางวัลที่ได้จากในงานประกวดเครื่องโต๊ะ มักเป็นของที่สามารถใช้ประดับในเครื่องโต๊ะได้ มี 2 อย่างคือ รางวัลโต๊ะกับรางวัลกรรมการ
รางวัลการโต๊ะ > รางวัลโต๊ะ

เหรียญที่ระลึก นิยมใช้เป็นรางวัลในงานประกวดกันหลายงาน
ช่อดอกไม้ ทำด้วยเงินบ้าง ทองบ้าง สำหรับพระราชทานผู้ถวายชิ้นเครื่องโต๊ะตำราภาพ
กรอบชื่อ ทำด้วยเงินชุบทองบ้าง เงินบ้าง พระราชทานสำหรับสอดกระดาษเขียนชื่อเจ้าของโต๊ะ
ตุ๊กตาสำหรับปักเครื่องเซ่น เป็นตุ๊กตาทองบ้าง เงินแกมทองบ้าง เงินเปล่าบ้าง มี 5 ตัว พระราชทานสำหรับปักเครื่องเซ่น
ตะเกียบสำหรับเขี่ยเนื้อไม้ สำหรับละ 3 อัน ทำด้วยทองบ้าง เงินแกมทองบ้าง เงินเปล่าบ้าง
แส้ขนไก่ ย้อมขนไก่เป็นสีต่าง ๆ มีหมุดทองหรือเงินติดบนยอด
เครื่องอาวุธจีน ทำด้วยทองและเงิน ต่อด้วยด้ามไม้ ชุด 1 มี 5 อย่าง
รูปห้อมงคล 8 อย่าง ทำด้วยทองและเงิน สำหรับปักด้ามไม้
รูปห้อปัดโป๊จีน 8 อย่าง ทองลงยาบ้าง ทองเกลี้ยงบ้าง เงินบ้าง
เปลวไฟสำหรับปักน้ำเต้า ทองลงยาบ้าง ทองเกลี้ยงบ้าง เงินบ้าง
ป้าย พระราชทานในงานแซยิด เฉลิมพระชนมพรรษา 50 ทำด้วยทองและเงิน มีอักษรว่าแซยิด (生日) กรอบรูปมังกร ยอดอักษรมีพระนามและพระเกี้ยว
กรอบป้าย ทำด้วยเงิน มีรูปมังกรกับกิเลน มีตัวหนังสือง่วนเส็ง (元盛) ที่ระลึกในงานศพพระยาพิศาลผลพานิช (สือ)
หน้าสิงโตคาบกั้นหยั่น ทำด้วยทองและเงิน พระราชทานในงานฉลองพระสุรภีพุทธพิมพ์ วัดปรินายก
เป็ดทองและเงินสำหรับลอยกลางโต๊ะ ที่ระลึกในงานศพพระยามหาโยธา (นกแก้ว)
ธงตะขายพื้นกำมะหยี่ มีรูปค้างคาว ตัวอักษร อ. และอักษร ฮกลกซิ่ว (福祿壽) ที่ระลึกในงานศพหม่อมอิน บุนนาค มารดาเจ้าพระยาภาสกรวงศ์
ธงทำด้วยทองหรือเงิน รูปมังกร ที่ระลึกงานศพท้าวสุจริตธำรง (นาค)
แส้หางม้า ทีรูปจักร คทา ของสมเด็จพระอนุชาธิราช เจ้าฟ้าจักรพงษ์ภูวนาถ กรมหลวงพิษณุโลกประชานาถ
เหรียญรูปซิ่วกลม (壽) ที่ระลึกงานแซยิดคุณท้าววรจันทร์
พัดปักเป็นอักษรเต๊กซ้วน รางวัลกรรมการงานเฉลิมพลับพลาสวนดุสิต
พัดเซียน
ปลอกสวมปลายพู่กัน ชุดละ 5 อัน ของพระราชทาน
อาทิตย์อุไทย รางวัลในงานสมเด็จพระราชปิตุลาบรมพงศาภิมุข เจ้าฟ้าภาณุรังษีสว่างวงศ์ กรมพระยาภาณุพันธุวงศ์วรเดช ทรงบำเพ็ญพระกุศลชันษาครบ 50 ปี
รูปปลาคู่
รูปอักษรซิ่วกลม
ธงตะขาบ
รางวัลการโต๊ะ > รางวัลกรรมการ

พัด สำหรับปักที่เครื่องโต๊ะของกรรมการ เรียกพัดยศ เพื่อให้รู้ว่าเป็นกรรมการลำดับไหน มี 5 อย่างคือ พัดฮก (福) สำหรับกรรมการชั้นฮก มี 10 เล่ม พัดลก (祿) สำหรับกรรมการชั้นลก มี 8 เล่ม พัดซางฮี้ (囍) สำหรับกรรมการชั้นซางฮี้ มี 6 เล่ม พัดซิ่ว (壽) มี 5 เล่ม พัดกั่ว สำหรับกรรมการชั้นกั่ว (官) มี 4 เล่ม รวมทั้งหมด 33 เล่ม ใช้ปักในงานรับเสด็จเท่านั้น และยังมีพัดอีกอย่างเรียก พัดรอง เป็นพัดกลมพื้นแพร กลางหนังสือปักตัวอักษรบอกชั้นกรรมการ เป็นพัดของกรรมการชั้นฮก ลก ซิ่ว ซางฮี้ เท่านั้น ชั้นกั่วไม่มีพัดรอง
โปเจียม (寶章) คือ เข็มสำหรับติดอกเสื้อกรรมการ เอาไว้บอกตำแหน่ง เนื่องจากพัดปักอยู่ในเครื่องโต๊ะ เข็มของกรรมการชั้นฮกเป็นรูปน้ำเต้า แต่ของกรรมการฮกนายกเป็นรูปสมุดม้วน ฮกที่ 8 เป็นรูปใบพร กลางเข็มมีอักษรฮก (福) ทุกเข็ม เข็มของกรรมการชั้นลก เป็นรูปดอกบ๊วย แต่ของลกผู้ชี้ขาดเป็นรูปกลม กลางเข็มมีอักษรลก (祿) ทุกเข็ม เข็มของกรรมการชั้นซางฮี้ เป็นรูปสี่เหลี่ยม กลางเข็มมีอักษรซางฮี้ (囍) ทุกเข็ม เข็มของกรรมการชั้นซิ่ว เป็นรูปใบพร กลางเข็มมีอักษรซิ่ว (壽) ทุกเข็ม เข็มของกรรมการที่ยังไม่เคยถือพัด ทำเป็นเม็ดตุ่มคล้ายกระดุมเสื้อ เรียกว่า งึนลิว ถ้าเป็นเข็มชั้นสูงทำด้วยทองคำ รองลงมาทำด้วยนาก ชั้นต่ำทำด้วยเงิน ถ้าผู้ใดได้เป็นฮกนายกถึง 12 ครั้ง ได้ติดโปเจียมตัวหนังสือเพชร ขอบประดับบุษราคัม ทับทิม เพทาย มรกต นิล เม็ดคั่นประดับเพชรเป็นอย่างสูงสุด
เหรียญ ไม่ได้ทำไว้แขวนเหมือนเหรียญรางวัล เป็นเหรียญเฉย ๆ ใช้วางในจานประดับโต๊ะ
สิ่งของ มักเป็นของพระราชทาน เช่น ถ้ำยาสูบกล้อง ที่เขี่ยบุหรี่ มีตราแผ่นดิน
ไทยธรรม คือผ้าขาวพับเป็นผ้าลินินสำหรับตัดเสื้อ ผ้าไหมนุ่งหนึ่งผืน บุหรี่ ใบชาหนึ่งห่อ
บรรณานุกรม

สมเด็จพระเจ้าบรมวงศ์เธอ พระองค์เจ้าดิศวรกุมาร กรมพระยาดำรงราชานุภาพ , ตำนานเรื่องเครื่องโต๊ะและถ้วยปั้น, โรงพิมพ์ไทย, 2460
ถ้วยยี่ห้อโปจูลี่กี่ (寶珠利記) ของคุณหญิงเนื่อง ได้รับรางวัลชิ้นไหมทองกับชิ้นเซี่ยงฮ้อแดง ประทับพระราชลัญจกรครั่งแดงกับพระราชลัญจกรครั่งดำไว้เป็นสำคัญ ภาพจากหนังสือกระเบื้องถ้วยกะลาแตก
พยุริน งามพริ้ง

| พยุริน ​งามพริ้ง​ |
| --- | --- |

ข้อมูลส่วนบุคคล
เกิด: 13 กันยายน พ.ศ. 2510 (57 ปี) จังหวัดพระนคร ประเทศไทย
พรรคการเมือง: มหาชน (2561–2562)   อนาคตใหม่ (2562–2563)   ก้าวไกล (2563–2567)   ประชาชน (2567–ปัจจุบัน)
คู่สมรส: นีล จอห์น ฟินด์เลย์ (พ.ศ. 2567)
บุพการี: ธนู งามพริ้ง (บิดา) กรองกาญจน์ งามพริ้ง (มารดา)
ศิษย์เก่า: มหาวิทยาลัยกรุงเทพ
อาชีพ: นักข่าวสายเศรษฐกิจ   ผู้จัดการฝ่ายการตลาด
ชื่อเล่น: ป้อ (ชื่อเล่นตอนเป็นชาย)   พอลลีน,พอลล่า (ชื่อเล่นตอนเป็นหญิง)

พยุริน งามพริ้ง (ชื่อเล่น: พอลลีน หรือ พอลล่า เดิมชื่อ "พินิจ" ต่อมาเปลี่ยนเป็น พาลินี ส่วนชื่อเล่นเดิมคือ ป้อ) เป็นอดีตบุคคลที่ได้รับการเสนอชื่อเป็นนายกรัฐมนตรีในนามพรรคมหาชน อดีตประธานชมรมเชียร์ไทย
ประวัติ

พินิจ งามพริ้ง เกิดเมื่อวันที่ 13 กันยายน พ.ศ. 2510 เป็นคนกรุงเทพฯ บิดาชื่อ ร.ต.ต. ธนู งามพริ้ง มารดาคือ นางกรองกาญจน์ งามพริ้ง จบการศึกษาจากคณะนิเทศศาสตร์ มหาวิทยาลัยกรุงเทพ เริ่มทำงานครั้งแรกกับหนังสือพิมพ์บางกอกโพสต์ เมื่อปี 2532 ในฐานะผู้สื่อข่าวด้านเศรษฐกิจ หลังจากนั้นเมื่อปี 2540 ย้ายไปดำรงตำแหน่ง ผู้จัดการฝ่ายการตลาด ที่บริษัท สหวิริยา ซิตี้ จำกัด เขายังคงทำงานด้านสื่อสารการตลาดและประชาสัมพันธ์อย่างต่อเนื่องทั้งที่ ธนาคารกรุงเทพ ที่ บริษัท โอกิลวี พับลิกรีเลชั่นส์ เวิรล์ดวายด์ จำกัด - บริษัท มาสด้า เซลส์ (ประเทศไทย) -  บริษัท มิตซูบิชิ มอเตอร์ (ประเทศไทย) จำกัด ในตำแหน่งผู้อำนวยการฝ่ายประชาสัมพันธ์ - บริษัท ดีซี คอนซัลแทนซ์ แอนด์ มาร์เก็ตติ้ง คอมมูนิเคชั่นส์ จำกัด ในตำแหน่ง ประธานเจ้าหน้าที่ฝ่ายกลยุทธ์​ จากนั้นไปทำงานด้านฟุตบอล ในตำแหน่ง ประธานที่ปรึกษา สโมสรการไฟฟ้าส่วนภูมิภาค ตามมา ด้วยการทำงานที่สถาบันศศินทร์ แห่งจุฬาลงกรณ์มหาวิทยาลัย ในตำแหน่ง หัวหน้าฝ่ายประชาสัมพันธ์ และประธานเจ้าหน้าที่บริหาร ของบริษัทผลิตชุดกีฬา คูลสปอร์ต​ ก่อนที่หุ้นส่วนจะแยกมาทำแบรนด์วอริกซ์
พินิจหายตัวจากวงการฟุตบอล และวงการธุรกิจไประยะหนึ่ง จนกระทั่งตกเป็นข่าวด้วยการใช้ชีวิตเป็นผู้หญิง อยู่ที่ประเทศสหรัฐอเมริกา โดยใช้ชื่อ​ พอลลีน​ งามพริ้ง​ ต่อมาได้เปลี่ยนชื่ออย่างเป็นทางการว่า พาลินี​ ​งามพริ้ง​
และในวันที่ 8 ธันวาคม พ.ศ. 2566 ได้เปิดตัวโดยใช้ชื่อจริงใหม่ว่า พยุริน
วงการฟุตบอลไทย

พยุรินเมื่อครั้งยังใช้ชื่อพินิจ ได้ก่อตั้งชมรมเชียร์ไทย และเว็บไซต์ cheerthai.com เมื่อปี พ.ศ. 2544 โดยมีวัตถุประสงค์หลัก เพื่อเป็นสื่อกลางในการแลกเปลี่ยนความคิดเห็นในกลุ่มแฟนบอลชาวไทย ส่งเสริมและกระตุ้นวัฒนธรรมใหม่ในการเชียร์ฟุตบอลไทยในหมู่แฟนบอลไทย รวมถึงการพัฒนาชมรมเชียร์ฟุตบอลในจังหวัดต่าง ๆ ที่ร่วมแข่งระดับไทยลีก และโปรวินเชี่ยลลีก ส่งเสริมให้คนรุ่นใหม่ซึมซับความรักชาติในรูปแบบของการเชียร์กีฬา
พินิจสร้างชมรมเชียร์ไทยเพื่อเป็นกลุ่มนำในการสร้างวัฒนธรรมใหม่ในการเชียร์ฟุตบอลทีมชาติไทย โดยมีเว็บไซต์ cheerthai.com เป็นสื่อกลางในการแลกเปลี่ยนความคิดเห็นชมรมเชียร์ไทย จัดกิจกรรมให้สมาชิกเข้านำเชียร์ฟุตบอลทีมชาติไทยอย่างต่อเนื่อง เช่น การแข่งขันฟุตบอลคิงส์คัพ การแข่งขันฟุตบอลปรีโอลิมปิก การแข่งขันฟุตบอลโลกรอบคัดเลือก การแข่งขันฟุตบอลอาเซียนคัพ และการแข่งขันนัดพิเศษและอุ่นเครื่องต่าง ๆ
พินิจ และกลุ่มเชียร์ไทยได้สร้างประวัติศาสตร์ให้กับวงการ ฟุตบอลไทยด้วยการประท้วงขับไล่นายกสมาคมฟุตบอลสมัยที่นายวิจิตร เกตุแก้ว ดำรงตำแหน่ง ซึ่งนายวิจิตรลาออกจากตำแหน่งในเวลาต่อมา
ในปี พ.ศ. 2555 พินิจประกาศลงสมัครแข่งขันในตำแหน่งนายกสมาคมฟุตบอลแห่งประเทศไทย​ ที่มี วรวีร์ มะกูดี เป็นนายกสมาคมคนเก่า อย่างไรก็ตาม พินิจ ถอนตัวในเวลาต่อมา เพื่อเปิดโอกาสให้ วิรัช ชาญพานิชย์ เข้าแข่งขันแทน
ในปี พ.ศ. 2566 พาลินีประกาศลงสมัครแข่งขันในตำแหน่งนายกสมาคมฟุตบอลแห่งประเทศไทย​อีกครั้ง หากนายกสมาคมฟุตบอลลาออก หรือหมดวาระลง ต่อมาพาลินีได้ประกาศอีกว่าจะเดินหน้าต่อ แม้จะมีคู่แข่งอย่าง นวลพรรณ ล่ำซำ ลงสมัครชิงตำแหน่งด้วย
ในวันที่ 8 กุมภาพันธ์ พ.ศ. 2567 หลังการเลือกตั้งนายกสมาคมฟุตบอลแห่งประเทศไทย ซึ่งนวลพรรณได้รับการเลือกตั้ง พยุรินกล่าวว่าเธอพร้อมสนับสนุนการทำงานของนายกสมาคมคนใหม่ในช่วงแรกของการดำรงตำแหน่ง แต่หากเวลาผ่านไปแล้วผลงานยังไม่ดีขึ้น ก็จำเป็นต้องตรวจสอบการทำงานของสมาคมฯ
ด้านการเมือง

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 พาลินีได้รับการเสนอชื่อเป็นบุคคลที่พรรคการเมืองจะเสนอให้รัฐสภาพิจารณาแต่งตั้งเป็นนายกรัฐมนตรี ในนามพรรคมหาชน และลงสมัครรับเลือกตั้งในระบบบัญชีรายชื่อ หลังจากพรรคมหาชนไม่ประสบความสำเร็จในการเลือกตั้ง เธอได้สมัครเป็นสมาชิกพรรคอนาคตใหม่ ซึ่งเป็นพรรคก้าวไกลในเวลาต่อมา
แหล่งข้อมูลอื่น

cheerthai.com[ลิงก์เสีย]
พินิจ งามพริ้ง ชายผู้กล้าท้าทายสมาคมฟุตบอล เก็บถาวร 2007-03-19 ที่ เวย์แบ็กแมชชีน
ข้อเท็จจริงจากใจพินิจ งามพริ้ง เก็บถาวร 2007-09-28 ที่ เวย์แบ็กแมชชีน
แผนแม่บทเพื่อการพัฒนาฟุตบอลไทยอย่างยั่งยืน โดยพินิจ งามพริ้ง[ลิงก์เสีย]
มิตซูฯ ดึงมือดีด้านพีอาร์มาสด้าร่วมงาน หวังช่วยเสริมภาพลักษณ์สปอร์ต เก็บถาวร 2020-09-25 ที่ เวย์แบ็กแมชชีน
Articles by Pinit Ngarmpring
ข่าว "ดีซีคอนซัลแทนส์ เสริมทัพบริหาร[ลิงก์เสีย]
FHM กับ พินิจ งามพริ้ง และเชียร์ไทยพาวเวอร์[ลิงก์เสีย]
กวางชะมดไซบีเรีย

| กวางชะมดไซบีเรีย |
| --- | --- |

สถานะการอนุรักษ์
 ไม่มั่นคง  (IUCN 3.1)
การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Mammalia
อันดับ:: Artiodactyla
วงศ์:: Moschidae
สกุล:: Moschus
สปีชีส์:: M.  moschiferus
ชื่อทวินาม
Moschus mosciferus Linnaeus, 1758

กวางชะมดไซบีเรีย (อังกฤษ: Siberian musk deer, รัสเซีย: Кабарга, จีน: 原麝, เกาหลี: 사향노루, ชื่อวิทยาศาสตร์: Moschus moschiferus) เป็นกวางชะมด (Moschidae) ชนิดหนึ่ง
มีตัวสั้นป้อม ขนตามลำตัวมีสีน้ำตาลแดง หูตั้ง หางสั้น มีแถบยาวสีขาว 2 แถบ ขนานกันตามความยาวของลำคอ ที่ตะโพกและหลังช่วงท้ายมีจุดสีขาว ไม่มีเขาทั้งตัวผู้และตัวเมีย ตัวผู้มีเขี้ยวบนยาวประมาณ 7 เซนติเมตร โผล่ออกมาจากปากเห็นได้ชัดเจน มีต่อมผลิตกลิ่นอยู่ที่ใต้ท้องระหว่างสะดือกับอวัยวะเพศ
พบกระจายพันธุ์ในเอเชียเหนือ ในป่าไทกาทางตอนใต้ของไซบีเรีย และพบในบางส่วนของมองโกเลีย, มองโกเลียใน, แมนจูเรีย และคาบสมุทรเกาหลี ออกหากินตามลำพังเวลาเช้ามืดหรือพลบค่ำ
อาร์คัมฮอเรอร์

อาร์คัมฮอเรอร์ (อังกฤษ: Arkham Horror) เป็นเกมกระดานซึ่งออกแบบโดยริชาร์ด ลอเนียส และวางจำหน่ายครั้งแรกในปี ค.ศ. 1987 (พ.ศ. 2530) โดยบริษัทเคโอเซียม ก่อนเปลี่ยนตัวแทนจำหน่ายเป็นบริษัทแฟนตาซีไฟลท์เกมและได้รับการปรับปรุงอีกครั้งในปี ค.ศ. 2005 (พ.ศ. 2548)
ในทั้งสองรุ่นนั้น ตัวละครของผู้เล่นจะรับบทบาทเป็นนักสืบสวนในเมืองอาร์คัม รัฐแมสซาชูเซตส์ จากงานประพันธ์ของเอช. พี. เลิฟคราฟท์ ซึ่งมีประตูมิติเปิดอยู่ทั่วเมือง ซึ่งเมื่อประตูมิติเหล่านี้มีจำนวนมากพอก็จะเรียกสิ่งทรงอำนาจมาทำลายเมืองหรือโลกไป ผู้เล่นจะต้องหลีกเลี่ยงหรือต่อสู้กับสิ่งที่มายังอาร์คัมทางประตูมิติเหล่านี้และเดินทางเข้าไปในโลกต่างมิติ ก่อนจะกลับมาอาร์คัมเพื่อปิดประตูมิติลง
ลักษณะทั่วไป

กระดานของเกมนั้นจะแสดงสถานที่ต่างๆในเมืองอาร์คัม รวมทั้งถนนและอาคารต่างๆ นอกจากนั้นยังมีสถานที่ประหลาดซึ่งนักสืบสวนสามารถเดินทางไปได้ ผู้เล่นแต่ละคนจะมีตัวแทนเป็นนักสืบสวน ซึ่งปรากฏเป็นไพ่แทนตัวละคร ค่าพลัง และไพ่แทนสิ่งต่างๆ เมื่อเกมดำเนินไป ก็จะมีประตูมิติเปิดขึ้นในเมืองและมีสัตว์ประหลาดจากต่างมิติเข้ามาในเมือง ผู้เล่นต้องต่อสู่หรือหลบเลี่ยงสัตว์ประหลาดเหล่านี้พร้อมกับรวบรวมอุปกรณ์จากสถานที่ต่างๆแล้วเข้าไปในประตูมิติ หลังจากที่เดินทางในโลกต่างมิติและกลับมาแล้ว ผู้เล่นก็จะสามารถปิดประตูมิติได้ โดยขณะที่เล่นอยู่นั้นก็จะมีเหตุการณ์ต่างๆเกิดขึ้น ขณะที่ประตูมิติเปิดอยู่นั้น ค่า"ความหายนะ" (Doom Track) ก็จะเพิ่มขึ้นเรื่อยๆ และเมื่อค่านี้ไปถึงขีดสุดก็จะมีสิ่งอันน่าสะพรึงกลัวออกมายังอาร์คัม ซึ่งในฉบับปี 1987นั้นจะทำให้เกมจบลงทันทีโดยนับว่าผู้เล่นพ่ายแพ้ แต่ในฉบับปี 2005 นั้นผู้เล่นสามารถจะสู้กับสัตว์ประหลาดตัวสุดท้ายได้
ความเป็นมา

เดิมทีนั้นริชาร์ด ลอเนียส ได้เสนอ อาร์คัมฮอเรอร์ ให้บริษัทเคออเซียม โดยใช้ชื่อว่า คอลออฟคธูลู: เดอะบอร์ดเกม โดยดัดแปลงมาจากเกมเล่นตามบทบาท เสียงเรียกของคธูลู ของเคออเซียมเอง ซึ่งเคออเซียมได้แก้ไขโดยเพิ่มกฎบางอย่าง เช่น ค่าความหายนะ เข้าไป และจำหน่ายโดยใช้ชื่อว่า อาร์คัมฮอเรอร์ ในปี 1987  ซึ่งเกมนี้ได้รับรางวัลออริจินอวอร์ดประเภท "เกมกระดานแนวแฟนตาซีหรือนิยายวิทยาศาสตร์ยอดเยี่ยมแห่งปี 1987"
อาร์คัมฮอเรอร์ นั้นนับเป็นเกมกระดานรุ่นแรกๆที่เป็นแบบให้ผู้เล่นร่วมมือกันเพื่อเอาชนะระบบของเกม และยังสามารถผสมรูปแบบของเกมเล่นตามบทบาทเข้าไปได้อย่างดีจึงได้รับความนิยมอย่างรวดเร็ว อาร์คัมฮอเรอร์ หลังจากที่ฉบับดั้งเดิมขายหมดไปจากท้องตลาดก็มีเสียงเรียกร้องให้ผลิตเพิ่มหลายครั้ง แต่แม้เคออเซียมจะประกาศการผลิตเพิ่มอีกหลายครั้งก็ไม่เคยมีการจำหน่ายใหม่อีกเลย
ในปี 2004 บริษัท สโคทอส ได้ลิขสิทธิ์ของอาร์คัมฮอเรอร์จากริชาร์ด ลอเนียส และได้ติดต่อบริษัทแฟนตาซีไฟลท์เกมเป็นตัวแทนจำหน่ายให้ สโคทอส ลอเนียส และ เควิน วิลสัน จากแฟนตาซีไฟลท์เกมได้ร่วมกันปรับปรุงรูปแบบการเล่นหลายๆอย่าง ก่อนจะเริ่มจำหน่ายในปี 2005
เกมฉบับปี 1987

อาร์คัมฮอเรอร์ ฉบับปี 1987 นั้นมีลักษณะเรียบง่ายกว่าฉบับ 2005 มาก โดยไพ่และเบี้ยสัญลักษณ์นั้นใช้ภาพประกอบแบบขาวดำ แผนที่ของอาร์คัมนั้นประกอบด้วยถนนที่ตัดกันและเป็นช่องต่างๆ ซึ่งข้างถนนนั้นมีสถานที่ต่างๆ เช่น มหาวิทยาลัยมิสคาทอนิค ซึ่งตัวละครของผู้เล่นสามารถแวะไปได้ และประตูมิติก็อาจเปิดในสถานที่เหล่านี้ โลกต่างมิตินั้นถูกแสดงเป็นแถวยาวด้านบนของกระดาน เหตุการต่างๆที่เกิดขึ้นในอาร์คัมนั้นจะคำนวณจากการโยนลูกเต๋าและเทียบกับตารางของสถานที่
ปกติแล้ว ตัวละครจะเดินไปตามช่องด้วยจำนวนที่สุ่มจากการทอยเต๋าหน้าหกสองลูก ไพ่ของนักสืบสวนนั้นจะมีค่าพลังสี่ค่าอยู่ก่อนแล้ว  คือ พูดคุย ต่อสู้ ความรู้ และ หลบซ่อน ซึ่งในการกระทำต่างๆนั้นจะวัดความสำเร็จได้โดยการทอยเต๋าหน้าหกให้ได้ค่าที่เท่ากันหรือต่ำกว่าค่าพลังนั้นๆ และมีคลิปกระดาษสำหรับใช้แสดงค่า สติ กับ กำลัง ซึ่งจะเปลี่ยนแปลงบ่อยระหว่างการเล่น
ก่อนจะขึ้นรอบของผู้เล่นนั้นจะเป็น "มีธอสเฟส" ซึ่งอาจมีประตูหรือสัตว์ประหลาดออกมา โดยทุกครั้งที่มีประตูเพิ่มขึ้น ค่าความหายนะก็จะเพิ่มขึ้นไปด้วย และเมื่อมีประตูมิติมากกว่า13ประตู ก็จะเกิด "หายนะแห่งอาร์คัม" ทำให้เกมจบลงโดยผู้เล่นทุกคนเป็นฝ่ายพ่ายแพ้ สัตว์ประหลาดนั้นจะเคลื่อนที่ไปทั่วเมืองและโจมตีนักสืบสวนทุกคนที่พบ และได้พบสัตว์ประหลาดบางชนิดก็จะทำให้ค่าสติลดลง นักสืบสวนที่เสียค่ากำลังหรือสติไปจนหมดจะถูกส่งไปที่สถาบำบัดจิตหรือโรงพยาบาลตามแต่กรณีเพื่อรับการรักษา แต่ตัวละครที่เสียค่าพลังจนหมดในโลกต่างมิตินั้นจะถือว่าตาย และผู้เล่นต้องเริ่มใช้ตัวละครใหม่แทน
ผู้เล่นจะชนะเกมได้โดยการปิดประตูมิติทั้งหมด ซึ่งทำได้โดยการเข้าไปทางประตูนั้นๆไปยังโลกต่างมิติ ผ่านเหตุการณ์สองเหตุการณ์ แล้วจึงกลับมาอาร์คัมเพื่อทำลายประตู ทุกครั้งที่ประตูถูกปิดนั้นค่าความหายนะก็จะลดลง
เกมฉบับปี 2005 > ภาคเสริม

อาร์คัมฮอเรอร์ยังมีภาคเสริมต่างๆออกมาอีกหลายชุด โดยภาคเสริมภาคแรกนั้นคือ Curse of the Dark Pharaoh ออกจำหน่ายครั้งแรกในเดือนมิถุนายน 2006 โดยภาคเสริมนี้ได้เพิ่มไพ่ต่างๆเข้าไปในเกม โดยเน้นไปที่ไนอาลาโธเทป เนื้อหาของภาคนี้ก็คือได้มีพิพิธภัณฑ์เคลื่อนที่จากอียิปต์มายังอาร์คัมพร้อมกับพาวัตถุอาถรรพ์ที่ทำให้เกิดเรื่องประหลาดมาด้วย
ภาคเสริมชุดที่สองคือ Dunwich Horror นั้นจำหน่ายในงาน Gen Con 2006 ในภาคนี้นั้นมีกระดานเสริมที่ให้เอามาต่อกับกระดานเดิมของอาร์คัม โดยเป็นสถานที่ต่างๆในเมืองดันวิช ซึ่งตัวละครสามารถเคลื่อนที่จากกระดานทั้งสองได้ทางสถานีรถไฟหรือใช้พาหนะที่ระบุไว้ นอกจากนั้นเกมยังได้เพิ่มไพ่ต่างๆเข้ามาและมีกฎเกณฑ์พิเศษเพิ่มขึ้นอีก เช่นการเคลื่อนไหวของสัตว์ประหลาดที่กำลังสะกดรอย เมื่อตัวละครเสียค่าสติทั้งหมดไปจะสามารถเลือกจั่วไพ่ วิปลาส (Madness) ซึ่งทำให้ความสามารถต่างๆถูกจำกัดแต่จะฟื้นค่าสติให้จนเต็ม แทนที่จะไปยังสถานบำบัดจิตอาร์คัม ส่วนในกรณีของพลังกายนั้นก็มีไพ่ บาดเจ็บ (Injury) ซึ่งมีผลคล้ายกันอยู่เช่นกัน นอกจากนั้นยังมีสัตว์ประหลาด Dunwich Horrorซึ่งจะเปลี่ยนความสามารถที่จะเปลี่ยนไปทุกครั้งที่เล่นเกม
ภาคเสริมชุดที่สามก็คือ The King in Yellow วางจำหน่ายในเดือนมิถุนายน 2007 ซึ่งคล้ายกับ Curse of the Dark Pharaoh คือเป็นภาคเสริมเฉพาะไพ่ โดยมีเนื้อหาเกี่ยวกับละครลึกลับที่มีการแสดงในอาร์คัม ไพ่ใบหนึ่งที่เพิ่มมาในภาคนี้ก็คือ The King in Yellow ซึ่งเป็นไพ่แบบใหม่ที่เรียกว่า Herald ซึ่งจะเปลี่ยนกฎการเล่นของเกมให้ยากขึ้นไปจนจบเกม
ภาคเสริมชุดที่สี่ Kingsport Horror วางจำหน่ายในเดือนมิถุนายน 2008 ซึ่งเพิ่มกระดานของเมืองคิงส์พอร์ทคล้ายกับภาค Dunwich Horror ระบบใหม่ที่เพิ่มขึ้นมาได้แก่ Dimensional Rifts และสัตว์ประหลาดซึ่งสามารถเคลื่อนที่ไปตามสถานที่ที่เป็นน้ำใดๆได้แทนการเคลื่อนที่ตามปกติ ไพ่แบบใหม่ที่เพิ่มมาในชุดนี้ก็คือไพ่ Guardians ซึ่งมีผลตรงข้ามกับ Herald คือทำให้เกมง่ายขึ้น
ภาคเสริมชุดที่ห้า Black Goat of the Woods จำหน่ายในงาน Gen Con สิงหาคม 2008 เป็นชุดเสริมเฉพาะไพ่ โดยเพิ่มกฎ Corruption และมีไพ่ปรับระดับความยากของเกมเพิ่มเข้ามา
ชุดที่หก Innsmouth Horror จำหน่ายในเดือนพฤษภาคม 2009 เพิ่มกระดานของเมืองอินส์เมาธ์และไพ่ต่างๆ โดยมีไพ่เรื่องราวประกอบเพิ่มเข้ามาด้วย
ชุดที่เจ็ด The Lurker at the Threshold จำหน่ายในเดือนมิถุนายน 2010 เป็นภาคเสริมเพิ่มไพ่ต่างๆเข้ามา และมีไพ่ ความสัมพันธ์ (Relationship) ซึ่งระบุความสัมพันธ์กับตัวละครของผู้เล่นคนอื่นซึ่งจะส่งผลดีระหว่างการเล่นเกม และมีกฎเกี่ยวกับการทำสัญญากับ Lurker เพิ่มเข้ามาด้วย
ชุดที่แปด Miskatonic Horror จำหน่ายในเดือนมิถุนายน 2011 โดยเพิ่มไพ่ Institution ซึ่งทำให้เกมง่ายขึ้นคล้ายกับ Guardians
กระแสตอบรับ

อาร์คัมฮอเรอร์ เป็นเกมที่ได้รับคำวิจารณ์ในด้านดีเป็นส่วนใหญ่ แต่ผู้เล่นจำนวนมากรู้สึกว่าตัวเกมนั้นค่อนข้างเข้าใจยากในการเล่นครั้งแรกๆ และต้องใช้เวลากับพื้นที่ในการเล่นแต่ละเกมมากกว่าเกมกระดานทั่วๆไป
แหล่งข้อมูลอื่น

Fantasy Flight's Arkham Horror webpage เก็บถาวร 2011-07-10 ที่ เวย์แบ็กแมชชีน
Arkham Horror Wiki
อาร์คัมฮอเรอร์
พื้นที่คุ้มครองแม่น้ำขนานสามสายแห่งยูนนาน

| พื้นที่คุ้มครองแม่น้ำขนานสามสายแห่งยูนนาน * |
| --- | --- |
  แหล่งมรดกโลกโดยยูเนสโก

ประเทศ: มณฑลยูนนาน  จีน
ประเภท: มรดกโลกทางธรรมชาติ
เกณฑ์พิจารณา: (vii) (viii) (xi) (x)
ประวัติการขึ้นทะเบียน
ขึ้นทะเบียน: 2546 (คณะกรรมการสมัยที่ 27)
* ชื่อตามที่ได้ขึ้นทะเบียนในบัญชีแหล่งมรดกโลก ** ภูมิภาคที่จัดแบ่งโดยยูเนสโก
พื้นที่คุ้มครองแม่น้ำขนานสามสายแห่งยูนนาน (อังกฤษ: Three Parallel Rivers of Yunnan Protected Areas; จีน: 云南三江并流) คือแหล่งมรดกโลกที่ตั้งอยู่ที่เทือกเขาเหิงต้วน ทางตะวันตกเฉียงเหนือของมณฑลยูนนาน ประเทศจีน กินอาณาบริเวณของเมืองลี่เจียง จังหวัดปกครองตนเองชนชาติทิเบต ตี๋ชิ่ง และจังหวัดปกครองตนเองชนชาติลีซอ นู่เจียง แม่น้ำสามสายหมายถึงบรรดาแม่น้ำที่มีต้นน้ำอยู่ในที่ราบสูงทิเบตและไหลขนานกันลงมา ได้แก่ แม่น้ำแยงซี แม่น้ำโขง และแม่น้ำสาละวิน และนับได้ว่าเป็นสถานที่แห่งหนึ่งบนโลกที่มีความอุดมสมบูรณ์และความหลายหลายทางชีวภาพสูง
มรดกโลก

พื้นที่คุ้มครองแม่น้ำขนานสามสายแห่งยูนนานได้จดทะเบียนเป็นมรดกโลกในการประชุมคณะกรรมการมรดกโลกสมัยสามัญครั้งที่ 27 เมื่อปี พ.ศ. 2546 ที่กรุงปารีส ประเทศฝรั่งเศส ด้วยข้อกำหนดและหลักเกณฑ์ในการพิจารณา ดังต่อไปนี้
(vii) - เป็นตัวอย่างที่เด่นชัดของการเป็นตัวแทนในวิวัฒนาการสำคัญต่าง ๆ ในอดีตของโลก เช่น ยุคสัตว์เลื้อยคลาน ยุคน้ำแข็ง ซึ่งสะท้อนให้เห็นถึงการพัฒนาความหลากหลายทางธรรมชาติบนพื้นโลก
(viii) - เป็นตัวอย่างที่เด่นชัดในการเป็นตัวแทนของขบวนการเปลี่ยนแปลงที่สำคัญทางธรณีวิทยาหรือวิวัฒนาการทางชีววิทยา และปฏิสัมพันธ์ของมนุษย์ต่อสิ่งแวดล้อมทางธรรมชาติที่กำลังเกิดอยู่ เช่น ภูเขาไฟ เกษตรกรรมขั้นบันได
(ix) - เป็นแหล่งที่เกิดจากปรากฏการณ์ทางธรรมชาติที่มีเอกลักษณ์หายากหรือสวยงามเป็นพิเศษ เช่น แม่น้ำ น้ำตก ภูเขา
(x) - เป็นถิ่นที่อยู่อาศัยของชนิดสัตว์และพันธุ์พืชที่หายากหรือที่ตกอยู่ในสภาวะ อันตราย แต่ยังคงสามารถดำรงชีวิตอยู่ได้ ซึ่งรวมถึงระบบนิเวศอันเป็นแหล่งรวมความอุดมสมบูรณ์ของพืชและสัตว์ที่ทั่ว โลกให้ความสนใจด้วย
สมชาย ไชยเวช

| พลตำรวจเอกสมชาย ไชยเวช ม> ป.ช., ม.ว.ม. |
| --- | --- |


สมาชิกวุฒิสภาไทย ชุดที่ 8
ดำรงตำแหน่ง 22 มีนาคม พ.ศ. 2543 – 22 มีนาคม พ.ศ. 2549
รองอธิบดีกรมตำรวจ
ดำรงตำแหน่ง พ.ศ. 2537 – พ.ศ. 2538
ผู้บัญชาการโรงเรียนนายร้อยตำรวจ
ดำรงตำแหน่ง พ.ศ. 2532 – พ.ศ. 2534
ถัดไป: จำลอง เอี่ยมแจ้งพันธุ์
 
ข้อมูลส่วนบุคคล
เกิด: 23 มกราคม พ.ศ. 2477 กรุงเทพมหานคร ประเทศไทย
เสียชีวิต: 21 เมษายน พ.ศ. 2565 (88 ปี) จังหวัดขอนแก่น  ประเทศไทย
เชื้อชาติ: ไทย
คู่สมรส: ยุวดี ไชยเวช
ศิษย์เก่า: โรงเรียนนายร้อยตำรวจ รุ่นที่ 12
เป็นที่รู้จักจาก: สมาชิกวุฒิสภา

| --- | --- |
ประจำการ: 2502 - 2538
ชั้นยศ:  พลตำรวจเอก
บังคับบัญชา: กรมตำรวจ
พลตำรวจเอกสมชาย ไชยเวช  (23 มกราคม พ.ศ. 2477 — 21 เมษายน พ.ศ. 2565) อดีตรองอธิบดีกรมตำรวจ อดีตสมาชิกวุฒิสภาจังหวัดขอนแก่น และอดีตคณะกรรมการสภามหาวิทยาลัยขอนแก่น
ประวัติ

พลตำรวจเอก  สมชาย เกิดเมื่อวันที่ 23 มกราคม พ.ศ. 2477 ณ แขวงวัดเทพศิรินทร์ เขตป้อมปราบศัตรูพ่าย กรุงเทพมหานคร เป็นบุตรชายคนที่ 1 ของ นายเชาว์ กับ นางประสม ไชยเวช มีพี่น้อง 4 คน พลตำรวจเอก  สมชาย ไชยเวช สมรส กับ นางยุวดี ไชยเวช (สกุลเดิม วงษ์โกวิท)
มีบุตร 4 คน
การศึกษา

มัธยมศึกษา โรงเรียนอำนวยศิลป์พระนคร
ปริญญาตรีรัฐประศาสนศาสตร์บัณฑิต โรงเรียนนายร้อยตำรวจ รุ่นที่ 12
หลักสูตร นักปกครองระดับสูงของกรมการปกครอง รุ่นที่ 10
หลักสูตรวิทยาลัยป้องกันราชอาณาจักร รุ่นที่ 29
การรับราชการ

ขณะดำรงตำแหน่ง ผู้ช่วยอธิบดีกรมตำรวจและรองอธิบดีกรมตำรวจ พ.ศ. 2535-2538 รับผิดชอบงานป้องกันและปราบปรามในเขตนครบาลและจังหวัดทางภาคเหนือ ผลงานการจับกุมคดีสำคัญๆ ได้เป็นจำนวนมาก เป็นประธานจัดสร้างหลวงพ่อโสธร เนื่องในวาระ ครบ 80 ปี กรมตำรวจ ซึ่งสร้างรายได้ให้กรมตำรวจประมาณ 1,000 ล้านบาท เพื่อนำเงินส่วนนี้ไปพัฒนาข้าราชการ อีกทั้ง พล.ต.อ.สมชาย ไชยเวช 
เป็นผู้บัญชาการโรงเรียนนายร้อยตำรวจท่านแรก
พ.ศ. 2502 : รองสารวัตร สถานีตำรวจนครบาลลุมพินี
พ.ศ. 2503: รองสารวัตรงานป้องกันปราบปราม สถานีตำรวจนครบาลพระโขนง
พ.ศ. 2503 : ผู้บังคับหมวดสถานีตำรวจภูธรหาดใหญ่ จ.สงขลา
พ.ศ. 2504: ประจำสถานีตำรวจภูธรยะรัง จ.ปัตตานี
พ.ศ. 2506: ผู้บังคับหมวดสถานีตำรวจภูธรโนนสัง จ.อุดรธานี
พ.ศ. 2508 : นายเวร ผู้บังคับการตำรวจภูธรเขต 4
พ.ศ. 2510: ผู้บังคับกองสถานีตำรวจภูธรเมืองขอนแก่น
พ.ศ. 2515 : รองผู้กำกับการตำรวจภูธรจังหวัดขอนแก่น
พ.ศ. 2518 : ผู้กำกับการตำรวจภูธรจังหวัดขอนแก่น
พ.ศ. 2519: ผู้กำกับการตำรวจภูธรจังหวัดเพชรบูรณ์
พ.ศ. 2520 : รองผู้บังคับการอำนวยการตำรวจภูธร กองบัญชาการตำรวจภูธร 2
พ.ศ. 2523:  ผู้บังคับการตำรวจภูธร 4
พ.ศ. 2527 : ผู้ช่วยผู้บัญชาการตำรวจภูธร 1
พ.ศ. 2530 : รองผู้บัญชาการตำรวจภูธร 1
พ.ศ. 2532 : ผู้บัญชาการโรงเรียนนายร้อยตำรวจ
พ.ศ. 2535 : ผู้บัญชาการสำนักงานแผนงานและงบประมาณ
พ.ศ. 2535 : ผู้ช่วยอธิบดีกรมตำรวจ
พ.ศ. 2537 : รองอธิบดีกรมตำรวจ
การเมือง

พล.ต.อ.สมชาย ไชยเวช เกษียณอายุราชการเมื่อ พ.ศ. 2538 และได้ลงสมัครเลือกตั้งสมาชิกวุฒิสภาจังหวัด ขอนแก่นในปี พ.ศ. 2543 และได้รับการเลือกตั้งเป็นสมาชิกวุฒิสภาเป็นอันดับหนึ่ง ในจังหวัด ขอนแก่น จากจำนวน 6 ท่าน
เครื่องราชอิสริยาภรณ์

พ.ศ. 2537 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นมหาปรมาภรณ์ช้างเผือก (ม.ป.ช.)
พ.ศ. 2536 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นมหาวชิรมงกุฎ (ม.ว.ม.)
พ.ศ. 2531 –  เหรียญพิทักษ์เสรีชน ชั้นที่ 2 ประเภทที่ 2 (ช.ส.)
พ.ศ. 2519 –  เหรียญราชการชายแดน (ช.ด.)
พ.ศ. 2515 –  เหรียญจักรมาลา (ร.จ.ม.)
พ.ศ. 2527 –  เหรียญกาชาดสมนาคุณ ชั้นที่ 1